
A burkolatok merevítő hatásának figyelembe vétele acélcsarnokok földrengéshatásra történő tervezésekor – teljes léptékű kísérlet kiértékelése

2014. júliusában alkalmunk volt részt venni egy teljes léptékű kísérletsorozatban, melynek célja trapézlemez burkolatok merevítő hatásának vizsgálata volt acélcsarnokok esetében. A dolgozatunkban ezt a hatást a földrengési méretezési eljárás fejlesztése szempontjából vizsgáltuk. A kísérlet során egy acélcsarnok két keretállását terheltük és mértük a keret alakváltozásait. A méréseket különböző magasságú trapézlemez burkolatok- és szelemenek beépítésével, többféle konfigurációban végeztük el. Az itt mért és feldolgozott adatok szolgálnak alapul a TDK munka során végzett összehasonlításokhoz, megállapításokhoz.
Magyarországon 2007 óta kötelező az épületek földrengésre való méretezése, melynek az alapja az Eurocode 8 szabvány, a Nemzeti Mellékletekkel kiegészítve. A szabványban megfogalmazott általános méretezési elvek nem kifejezetten acélcsarnokokra, inkább többszintes épületekre vonatkoznak. 
A kutatásunk során összehasonlításként megvizsgáltuk egy, az IBC (International Building Code) amerikai szabvány alapján, kifejezetten acélcsarnokokra készült méretezési eljárást is, ami a burkolatok merevítő hatását teljesen elhanyagolja. Eddigi tapasztalatok alapján, ez sem nyújt megfelelő közelítést az acélcsarnokok valós szeizmikus viselkedésére.
A teljes léptékű kísérletekkel az acélcsarnokok tényleges merevségét mértük különböző burkolati konfigurációk esetén. Ezeket a merevségeket térbeli, rúdelemekből felépített végeselemes modellekbe építettük be, amelyeken modális válaszspektrum analízist hajtottunk végre. Ilyen módon összehasonlíthatóvá vált a különböző számításokból kapott földrengésteher értéke az egyes keretállásokon, a "valós modell" eredményeivel.
A dolgozat során kapott eredmények rámutatnak, bizonyos méretezési hiányosságokra, valamint javaslatot adunk továbblépésre, ezek megoldása érdekében.



